26 April 2020 - Hari Minggu Ketiga Musim Paska -->\nPun Laman › Berita › Bible › BupKudus › Catholic › Injil › JakuTuhanNintingHari › Prayer › RomanKatolik › SembiangKitai\n26 April 2020 - Hari Minggu Ketiga Musim Paska\nSiku ari seduai iya, ke benama Kliopas, lalu nyaut Iya, “Kati Nuan tu siku temuai di Jerusalem ke enda nemu utai ti udah nyadi dua tiga hari tu ti udah?” Luke 24:18\nSelamat pagi, Hari Minggu Ketiga Musim Paska ngagai semua bala menyadi dalam kristus. Aram kitai sama nyendiaka diri lalu belabuh besembiang:\nBacha Ke Satu: Surat Pasal Kereja Rasul 2: 14, 22 - 33\nTang Peter, ke bediri enggau sida ke sebelas iku, lalu bejaku enggau nyawa ti inggar ngagai orang mayuh: “Kita orang Judah, enggau semua kita ke diau di Jerusalem, awakka kita nemu utai tu, lalu pendingka utai ti disebut aku.\nKita orang Israel, dingaka jaku aku tu.\nJesus orang Nasaret udah dikirumka Allah Taala ngagai kita.\nUtai tu nyata ari kereja ajih, enggau kereja ti nyelai ti dikereja Allah Taala, ulih Jesus, ba bala kita. Kita empu nemu utai tu, laban utai tu nyadi ba bala kita.\nJesus tu udah diserahka ngagai kita nitihka pelan enggau penemu Allah Taala.\nKita ngeregang lalu munuh Iya ngena jari orang ke ari luar Adat.\nTang Allah Taala udah ngangkatka Iya lebuh Iya udah ngelepaska Iya ari pemati, laban pemati nadai kuasa atas Iya.\nLaban David udah bejakuka pasal Iya munyi tu:\n‘Aku seruran meda Tuhan di mua aku.\nLaban Iya muak ari kanan aku, nya alai aku enda takut.\nNya alai ati aku gaga lalu dilah aku rami gaga, lalu aku deka diau dalam pengadang, laban Nuan enda ninggalka aku dalam dunya pemati, tauka nejuka Nembiak Nuan Ti Kudus, but.\nNuan udah nunjukka jalai pengidup ngagai aku.\nNuan deka seruran enggau aku lalu ati aku deka penuh laban pengaga.’\n“Menyadi, awakka aku bejaku enggau terang ngagai kita pasal aki kitai David. Iya udah mati lalu udah dikuburka, lalu kubur iya agi bisi ditu nyentuk ngagai diatu.\nLaban iya endang nabi, iya nemu Allah Taala udah ngaga semaya ngena sumpah enggau iya madahka Diri deka ngasuh siku ari peturun iya nyadi raja.\nLaban David nemu utai tu deka nyadi, nya alai iya bejakuka pasal pengangkat Kristus ari mati. Ku iya, ‘Iya enda ditinggalka di dunya pemati, lalu tubuh Iya pen enda mega but.’\nJesus tu ke udah diangkatka Allah Taala ari mati, lalu semua kami tu nyadika saksi nya.\nIya udah diangkatka muak ari kanan Allah Taala lalu lebuh Iya udah nerima Roh Kudus ti udah disemaya Apai, Iya nuang Roh Kudus nya ngagai kami, baka ti dipeda enggau didinga kita.\nMasmur Entara: Masmur 16: 1 - 2 & 5, 7 - 8, 9 - 10, 11\nSaut (peda 11a): TUHAN, Nuan nunjukka ngagai aku jalai ti nuju ngagai pengidup.\nJaga aku, O Allah Taala. Aku ngarapka Nuan meri aku pengelikun.\nAku nyebut ngagai TUHAN, “Nuan TUHAN aku.\nSemua utai ti manah ti dikemisi aku, datai ari Nuan magang.”\nlalu Nuan meri aku semua utai ti dipeguna aku. Pengidup aku ba jari Nuan.\nSaut: TUHAN, Nuan nunjukka ngagai aku jalai ti nuju ngagai pengidup.\nAku muji TUHAN, laban Iya ngiring aku,\nlalu lebuh malam hari ati aku empu ngajar aku.\nAti aku gaga laban Nuan bisi enggau aku lalu ati aku lantang belama iya.\nBacha Ke Dua: 1 Saint Peter 1: 17 - 21\nEnti kita ngumbai Allah Taala Apai, ke deka ngakim semua mensia enda bepilih mata tang nitihka utai ti udah dikereja siku-siku mensia, diau nangika Iya sekumbang kita ke diau nyadi orang kampar di dunya tu.\nKita nemu, kita ukai ditebus ngena utai ti nemu rusak baka pirak tauka emas, lebuh Iya nebus kita ari jalai pengidup ti nadai guna, ti diajar aki ini kita, tang ngena darah Kristus ti berega, baka darah anak domba ti nadai penimpang tauka petik.\nIya endang udah dipilih Allah Taala sebedau dunya digaga, tang dipandangka ba pengujung dunya, ke penguntung kita.\nUlih Iya, kita arapka Allah Taala, ke udah ngangkatka Iya ari mati lalu udah meri Iya mulia, ngambika pengarap enggau pengadang kita dipanggaika ba Allah Taala.\nAlleluia (peda Luke 24: 32)\nTUHAN Jesus, terangka Bup Kudus ngagai kami;\nawakka ati kami asai ke disar api lebuh Nuan bejaku enggau kami.\nBacha Injil: Luke 24: 13 - 35\nSehari nya mega dua iku murid mansang ngagai sebuah genturung pendiau ke benama Emaus, kira sebelas kilometer ari Jerusalem.\nSeduai iya berandauka pasal semua utai ti udah nyadi.\nLebuh seduai iya benung berandau, Jesus Empu datai semak lalu bejalai enggau seduai iya, tang seduai iya enda ngelala Iya.\nIya lalu bejaku ngagai seduai iya, “Nama utai ti dikerandauka seduai lebuh seduai bejalai tadi?”\nSeduai iya lalu ngetu sereta berupai tusah ati.\nSiku ari seduai iya, ke benama Kliopas, lalu nyaut Iya, “Kati Nuan tu siku temuai di Jerusalem ke enda nemu utai ti udah nyadi dua tiga hari tu ti udah?”\nIya lalu nanya, “Utai nama?”\nSeduai iya lalu nyaut, “Pasal Jesus orang Nasaret, nabi ti bekuasa dalam pengawa enggau jaku di mua Allah Taala enggau di mua semua orang,\nenggau chara bala tuai imam kami enggau bala tuai kami nyerahka Iya ngambika Iya diukum bunuh, lalu sida ngeregang Iya.\nTang kami udah ngarapka Iya deka ngelepaska Israel! Sigi amat, lalu nambahka nya, tu ketiga hari utai nya udah nyadi.\nNambahka nya, sekeda indu ari bala kami udah ngasuh kami balat amat alit ati.\nSida mansang ngagai kubur tumu pagi tadi,\nlalu lebuh sida nadai nemu bangkai Iya dia, sida pulai ari kubur lalu madahka diri udah begenera meda melikat, ke madahka Jesus idup.\nSekeda orang ke enggau kami lalu mansang ngabas kubur, lalu nemu utai dia munyi ti dipadahka sida indu, tang sida nadai meda Jesus.”\nJesus lalu bejaku ngagai seduai iya, “Kita amat beli. Lubah amat meh kita arapka semua jaku ti udah disebut sida nabi!\nKati Kristus enda patut natka semua pemerinsa nya, lalu udah nya dimuliaka?”\nJesus lalu nerangka ngagai seduai iya utai di udah disebut dalam semua Bup Kudus pasal Iya Empu, belabuh ari bup Moses enggau semua bup sida nabi.\nLebuh sida nyau datai semak genturung pendiau ti digagai seduai iya, Jesus lalu ngaga Diri baka ke deka majakka pejalai Iya.\nTang seduai iya bebendar ngumbuk Iya.\nKu seduai iya bejaku, “Bemalam enggau kami duai, laban hari nyau lemai, hari nyau ka malam.” Iya lalu bemalam enggau seduai iya.\nLebuh Iya belatur deka makai enggau seduai iya, Iya ngambi roti, merekat lalu mechahka roti, lalu nyuaka roti nya ngagai seduai iya.\nNya baru mata seduai iya tebuka, lalu ngelala orang nya Jesus.\nIya lalu lesap, nadai dipeda seduai iya agi.\nKu seduai iya bejaku enggau pangan diri, “Enda ka ati tua asai ke disar api lebuh Iya bejaku enggau tua ba jalai raya tadi, lebuh Iya nerangka Bup Kudus ngagai tua?”\nSeduai iya lalu tekala nya angkat, lalu pulai ngagai Jerusalem, lalu nemu murid ke sebelas iku begempuru enggau sida murid ti bukai.\nKu sida bejaku, “Tuhan amat udah angkat idup baru, lalu Iya udah pegari di mua Simon!”\nUdah nya seduai iya lalu madahka pasal utai ti udah nyadi di rantau jalai, enggau pasal seduai iya ke ngelala Iya lebuh Iya mechahka roti.\n#Berita #Bible #BupKudus #Catholic #Injil #JakuTuhanNintingHari #Prayer #RomanKatolik #SembiangKitai